Imtella' Mejju 6, 2021 Il-Ministru għall-Ġustizzja, l-Ugwaljanza u l-Governanza Edward Zammit Lewis ippreżenta l-'warrants' lil 86 avukat u 6 prokuraturi legali ġodda wara li wrew il-kompetenza tagħhom li jeżerċitaw il-professjoni legali. Huwa awgura lill-avukati u lill-prokuraturi legali ġodda waqt li saħaq li huwa d-dmir tagħhom li jiggarantixxu aċċess għall-ġustizzja u rappreżentanza legali tajba lil kull ċittadin. Il-Ministru Zammit Lewis ħeġġiġhom iwettqu dmirhom bis-serjetà, b'imparzjalità u b'rispett sħiħ lejn il-liġijiet u r-regolamenti kollha tal-pajjiż. Preżenti għal din iċ-ċerimonja kien hemm is-Segretarju Permanenti tal-Ministeru Johan Galea, il-President tal-Kamra tal-Avukati Dr Louis Degabriele, il-President tal-Kamra tal-Prokuraturi Legali Gerald Bonello u l-Kap Eżekuttiv tal-Aġenzija tas-Servizzi tal-Qrati Eunice Grech Fiorini.